Tom Behnke (KF), 2008-05-16:
Da den konservative dyrevelfærdsordfører, hr. Knud Kristensen, ikke kan være her, har jeg lovet at sige lidt om beslutningsforslag nr. B 126.
Indledningsvis vil jeg gerne sige, at vi tager klart afstand fra dyremishandling.
Vi har svært ved overhovedet at forstå, hvorfor der er nogle, der kan finde på at mishandle deres dyr.
Vi har allerede med den eksisterende lovgivning, fuldstændig som justitsministeren har redegjort for, en lang række muligheder for, at man kan sanktionere overtrædelser af dyreværnsloven.
Hvis man mishandler sine dyr, udsætter dem for pinsler og plager, så kan man allerede i dag blive straffet og bliver det rent faktisk også.
Der er også allerede i dag i lovgivningen mulighed for, at man kan give forskellige former for pålæg eller påbud eller måske endda forbud.
Som ministeren også redegjorde for, er der rent faktisk domspraksis for det.
Ministeren kunne nævne en konkret sag, hvor en landmand rent faktisk fik et pålæg om, at han ikke måtte have med dyr gøre.
Efterfølgende blev det spørgsmål så prøvet ved domstolene, og domstolene sanktionerede og sagde: Det er fuldstændig rigtigt, at der er hjemmel i lovgivningen til, at man kan give et sådant pålæg.
Så muligheden eksisterer allerede i dag, men det er jo ikke sådan, at politiet bare på mistankegrundlag kan udstede et forbud mod, at man må have med dyr gøre.
Det må være således, at det foregår i form af pålæg eller påbud, og at disse selvfølgelig har mulighed for at blive domstolsprøvet.
Og så er det i sidste ende domstolene, der skal afgøre de her spørgsmål.
Jeg tror også, det her er meget vigtigt at understrege, at det i den type sager, vi her taler om, selvfølgelig også er vigtigt, at domstolene ret hurtigt får behandlet sagerne.
det omfang der er behov for, at de skal domstolsprøves, må det selvfølgelig ske meget, meget hurtigt, og specielt i de grove sager skal det naturligvis gå stærkt. Regeringen tager det her spørgsmål meget alvorligt, og det er jo dokumenterbart på den måde, at regeringen rent faktisk i den her embedsperiode har strammet op på spillereglerne.
Reglerne er blevet skærpet.
Men jeg kan også huske helt tilbage til 1991-92, hvor det også var en borgerlig regering, som rent faktisk lavede den første egentlige dyreværnslov, som jo var en gennemarbejdet dyreværnslov, der i den grad tog parti for dyrene og sørgede for, at dyr på alle mulige måder skulle have det godt her i landet.
Så det var en borgerlig regering, der startede med at lave dyreværnsloven, og det er en borgerlig regering, der har sørget for at stramme op på den eksisterende lovgivning.
Så selvfølgelig tager vi det her alvorligt, og vi tager det meget seriøst.
En ting er jo så regler, sanktioner og muligheder for pålæg, men en anden ting er risikoen for at blive opdaget og få en sanktion, hvis man mishandler dyr.
Den skal også være til stede, og det er også meget vigtigt, at politiet har kompetencerne til at gå ind i de her dyreværnssager og vurdere dem og sørge for, at de bliver skåret rigtigt til, at det er den rigtige straf, der bliver udmålt, og at man er klar til at gå til domstolene, hvis det er det, der er nødvendigt.
Den evne har vi jo muliggjort ved politireformen, som Socialdemokratiet i øvrigt var med til at vedtage, ved det, at vi har sørget for, at politikredsene i dag er så store, at hver politikreds har mulighed for at have en eller flere betjente, som har en spidskompetence ud i dyreværnssager.
Dermed har vi altså nogle meget, meget højt kvalificerede politifolk, som kan tage sig af den her slags sager.
Det betyder jo, at dyrene får en væsentlig bedre retsstilling, kan man sige, ved det, at det bliver meget nemmere at komme efter dem, der mishandler dyrene, og sørge for, at de får den rigtige straf, at det sker hurtigt, og at sagerne i øvrigt behandles og vurderes på et meget højt fagligt niveau.
Derudover har vi jo også herindefra vedtaget, at politiet rent faktisk skal have dyreværnssager som et særligt fokus- og indsatsområde, og det betyder, at man, ud over at man altså sørger for at få spidskompetencerne ude i politikredsene, også sørger for, at det her rent faktisk er et område, der hele tiden er fokus på.
Men når det så er sagt, med alt det gode, der rent faktisk er gjort, vil jeg sige, at jeg da også tror, at der fortsat er behov for opstramninger på det her område.
Der er fortsat behov for fokus på det her område, for der er noget, der tyder på, at i nogle af de konkrete sager er det, som om måden, man håndterer sagerne på, eller det, man når frem til som konklusion, ikke altid lige er, sådan som vi har tænkt det herinde i Folketinget.
Vi kunne godt tænke os, at man i praksis fik strammet op, og at man sørgede for, at det her blev taget meget mere alvorligt.
Vi tror som sagt på, at politireformen har den effekt indbygget i sig, men vi vil holde meget nøje øje med, at det sker.
Det er klart, at der er lidt turbulens alle steder lige i øjeblikket, hvor vi er ved at implementere de her kæmpe reformer, og der skal man passe på, at forventningerne ikke bliver alt for høje.
Men når det er på plads, har vi en klar forventning om, at politikredsene bliver væsentlig bedre til fagligt at håndtere og løfte de her sager, og det vil vi holde meget nøje øje med i fremtiden.